ไร้ข้อสรุปค่าจ้างขั้นต่ำ นัดหารือรอบสุดท้าย 24 ธ.ค.
โพสต์ทูเดย์-ที่ประชุมคณะกรรมการค่าจ้างกลาง ยังไม่ได้ข้อสรุปการปรับขึ้นค่าจ้างขั้นต่ำปี 2553&nbsp;เหตุนายจ้างไม่เห็นด้วยให้ขึ้น 4 บาทเท่ากันในกทม.-ปริมณฑล
21 ธ.ค. 2552

โพสต์ทูเดย์-ที่ประชุมคณะกรรมการค่าจ้างกลาง ยังไม่ได้ข้อสรุปการปรับขึ้นค่าจ้างขั้นต่ำปี 2553 เหตุนายจ้างไม่เห็นด้วยให้ขึ้น 4 บาทเท่ากันในกทม.-ปริมณฑล
นายทวี เตชะธีราวัฒน์ ประธานกรรมการสภาองค์การลูกจ้างสมาพันธ์แรงงานแห่งประเทศไทย ในฐานะคณะกรรมการฝ่ายลูกจ้าง เปิดเผยว่า ข้อเสนอของฝ่ายลูกจ้างซึ่งขอให้ปรับขึ้นค่าจ้างขั้นต่ำในกทม.และปริมณฑล 4 บาทเท่ากัน ไม่ได้รับความเห็นชอบจากฝ่ายนายจ้าง โดยจะให้เฉพาะจังหวัดสมุทรปราการเท่านั้น ส่วนสมุทรสาคร นครปฐม ปทุมธานี นนทบุรี ให้ขึ้นเพียง 2 บาท ซึ่งวันที่ 24 ธ.ค. จะมีการประชุมกันอีกครั้ง ซึ่งจะเป็นครั้งสุดท้าย หากยังไม่สามารถได้ข้อยุติอีก ที่ประชุมก็จะใช้วิธีโหวต
สำหรับ 6 จังหวัด ที่ไม่ปรับขึ้นค่าจ้างขั้นต่ำ ได้แก่ แม่ฮ่องสอน สุโขทัย เชียงราย อุทัยธานี เพชรบูรณ์ และสระแก้ว ซึ่งที่ประชุมเห็นชอบแล้ว
“การโหวตต้องดูฝ่ายเป็นกลาง จะใช้เวลา 2-3 วันคุยกับนายจ้างตัวจริง ไม่ได้ว่ากรรมการ 5 คนไม่ใช่ตัวจริง แต่นอกเหนือจากนี้พอคุยกันได้ เพราะตอนนี้อยู่แค่เรื่อง 2 กับ 4 ถ้าขึ้นไปอีก 2 บาทกระเทือนนายจ้างหรือเปล่า” นายทวีกล่าว